Sphera Franchise Group, grupul de companii care operează în sistem de franciză brandurile KFC, Pizza Hut şi Taco Bell în România, iar la nivel internaţional, restaurante KFC în Republica Moldova şi în Italia, estimează pentru acest an creşteri de două cifre comparativ cu anul anterior, atât la nivel de vânzări (1,64 miliarde lei, +12,2%), cât şi de profit (profit net normalizat de 95,7 milioane lei, +20,1%).
"Sphera Franchise Group (simbol bursier SFG), cel mai mare grup din industria food service din România, a bugetat pentru anul 2024 creşteri de două cifre pentru principalii indicatori financiari. Compania şi-a propus să ajungă la vânzări în restaurante de peste 1,64 miliarde lei, mai mari cu 12,2% comparativ cu 2023, ca urmare atât a creşterii veniturilor restaurantelor cât şi a deschiderii de noi unităţi", anunţă grupul.
Indicatorii de profitabilitate sunt estimaţi să se îmbunătăţească, cu o creştere a profitului net normalizat de 20,1%, la 95,7 milioane lei, şi EBITDA normalizat mai mare cu 28,3%, de 189,8 milioane lei.
Compania estimează că şi în 2024 creşterea costurilor cu alimentele şi materialele va fi sub cea a vânzărilor, în timp ce costurile cu energia vor fi previzibile şi comparabile cu cele înregistrate în 2023. Ponderea cheltuielilor generale şi administrative (G&A) normalizate în vânzările totale în 2024 va fi mai mică decât în anul 2023, datorită inelasticităţii acestor costuri în raport cu creşterea volumului de activitate.
În ceea ce priveşte fluxul de numerar disponibil al grupului, acesta este estimat să se situeze la 116,8 milioane lei, depăşind cu 7,4% nivelul înregistrat în 2023.
Sphera Group alocă pentru dezvoltare, în acest an, în jur de 69 milioane lei, sumă care include deschiderea a 6 noi restaurante KFC în România, remodelări în restaurantele existente, dar şi investiţii în tehnologizare, precum implementarea de soluţii de comandă digitală. Bugetul propus, cu acordul Consiliului de Administraţie, va fi supus aprobării la Adunarea Generală Anuală a Acţionarilor din data de 26 aprilie 2024. Acesta a fost construit pe scenariul desfăşurării activităţii în condiţii normale şi a luat în calcul o rată medie a inflaţiei de 6%.
Sphera Franchise Group deține companiile care operează în sistem de franciză brandurile KFC, Pizza Hut şi Taco Bell în România şi KFC în Chişinău, Republica Moldova, şi în anumite zone din Italia. Grupul deţine peste 160 de restaurante pe cele trei pieţe şi are aproximativ 5.000 de angajaţi. Sphera Franchise Group este listată pe Bursa de Valori Bucureşti din 2017, sub simbolul SFG.